Folketing
2013-01-29

Men det er en central pointe, at sanktionen kun gælder i forhold til budgettet og ikke det endelige regnskab og desuden er kollektiv i sin karakter. Den er ikke rettet mod den enkelte kommune eller den enkelte region. På den baggrund er vi ikke i tvivl om, at der også vil være behov for, at vi forholder os til, hvad man kan låne til, og hvordan man skal deponere, måske i en justeret udgave. Det er vi meget åbne over for. Men en total afskaffelse tror jeg ikke er mulig. Herved når jeg frem til forslaget om et analysearbejde. For vi er nemlig fuldstændig enige med forslagsstillerne i, at det er fornuftigt at give de nuværende låne- og deponeringsregler et serviceeftersyn. Derfor nedsatte vi allerede sidste år en arbejdsgruppe som opfølgning på aftalerne med Kommunernes Landsforening og Danske Regioner om kommunernes og regionernes økonomi for 2013. Det, som arbejdsgruppen skal se på, er mulighederne for at modernisere låneregler og deponeringsregler, så at sige at give det hele et serviceeftersyn.